送同年王粹公受代還朝
作者：趙鼎臣
朝代：宋

paragraphs: 昔年講學城南館，君餘二十我方冠。
讀書兀兀敝精神，刺口紛紛談治亂。
集英賜第偶追隨，慈孝題名容齒間。
欲將步武踵夔龍，肯以功名論管晏。
一時意氣若風狂，二紀光陰如夢幻。
青眼全稀苦賤貧，白頭太早傷憂患。
塞上逢迎心骨驚，尊前太息容顔換。
哀哉田叔墓已拱，老矣朱公人所慢。
分甘位下莫相憐，贏得身强聊自諫。
君去方趨魏闕朝，我歸乍解軍書絆。
河南河北地比鄰，春後秋前花爛熳。
興來命駕豈吾難，會訪藍橋容一盼。